આ અંગે મને એક પ્રસંગ યાદ આવે છે, કેળવણી ખાતાના વડાએ એક તુમાખી પરિપત્ર કાઢેલો. તેનો વિરોધ કરવા ચિતાગોંગની બધી શાળાઓ તથા કૉલેજોના વિદ્યાર્થીઓ હડતાલ પર ઊતરવાના હતા. અમે બંને તે વખતે રજા ગાળવા ચિતાગોંગમાં આવેલાં. ક્રાંતિકારી આંદોલનમાં જોડાયેલ અમે ચારે ય છોકરીઓએ ખસ્તગીર શાળાના દરવાજે પીકેટિંગ કર્યું. શાળાના સત્તાવાળાઓએ અમારા પર મનાઈ ફરમાવી કે અમારે શાળામાં પ્રવેશવું નહીં. પ્રીતિ ને મારા સિવાયની બીજી બે છોકરીઓ આ શાળામાં ભણતી. થોડા વખત પછી પેલી બે છોકરીઓ સામેનો મનાઈ હુકમ દૂર થયો. પ્રીતિ કહેતીઃ ‘એ બંને જણીઓએ માફી માગી લીધી હોવી જોઈએ.’